**PREDKLADACIA SPRÁVA**

 Návrh zákona, ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov sa predkladá ako iniciatívny návrh.

 Návrhom sa reaguje na aplikačnú prax, z ktorej vyplynula potreba niektorých zmien doterajšieho znenia zákona č. 250/2012 Z. z. Cieľom navrhovanej právnej úpravy je zvýšiť transparentnosť jednoznačne určenými pravidlami a postupmi uplatňovanými pri cenovej regulácii, ako aj zverejňovaním informácií o cenách a o podmienkach ich uplatňovania.

 Navrhuje sa oddelenie funkcie predsedu Úradu pre reguláciu sieťových odvetví a predsedu Regulačnej rady a zmena spôsobu obsadzovania orgánov úradu.

 Návrhom sa taktiež nanovo upravujú povinnosti Regulačnej rady v procese schvaľovania regulačnej politiky a právomoci štátu v rámci cenových konaní, ktoré majú súvislosť s regulovanými subjektmi sieťových odvetví.

 Zmeny v zákone o regulácii v sieťových odvetviach zároveň reflektujú dodatočné požiadavky na zabezpečenie súladu národnej legislatívy s príslušnými právnymi predpismi tretieho energetického balíčka uplatnené zo strany Európskej komisie.

 Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

 Návrh zákona nemá vplyv na rozpočet verejnej správy, na podnikateľské prostredie, nebude mať sociálne vplyvy, vplyv na informatizáciu spoločnosti, životné prostredie, ani na služby verejnej správy pre občana.

Návrh zákona bol predmetom skráteného pripomienkového konania z dôvodu potreby uplatňovania nových pravidiel pre inštitucionálnu stránku Úradu pre reguláciu sieťových odvetví a cenové konania v dostatočnom časovom predstihu pred termínom predkladania cenových návrhov, čím sa má zabrániť možnosti vzniku značných hospodárskych škôd. Návrh zákona sa predkladá s rozpormi s Ministerstvom životného prostredia Slovenskej republiky, Združením miest a obcí Slovenska, Klubom 500 a Republikovou úniou zamestnávateľov.

 Materiál nebude predmetom vnútrokomunitárneho pripomienkového konania.

 Účinnosť sa navrhuje od 1. júna 2017.